بینف، البرٹا

بینف شہر بینف نیشنل پارک کا سب سے بڑا شہر ہے۔ یہ پارک اور یہ شہر کینیڈا کے صوبے البرٹا کے راکی پہاڑی سلسلے پر واقع ہیں۔ یہ شہر کینیڈا کے کسی بھی نیشنل پارک میں قائم ہونے والا پہلا شہر ہے۔ لیک لوئز کے بعد یہ کینیڈا کا دوسرا بلند ترین شہر ہے۔ اس کی بلندی سطح سمندر سے 1463 میٹر ہے۔ اس کے چاروں طرف بلند و بالا پہاڑ موجود ہیں۔ بینف کا شہر کیلگری سے 126 کلومیٹر مغرب اور لیک لوئز سے 58 کلومیٹر دور مشرق میں ہے۔ یہ شہر ٹرانس کینیڈا ہائی وے پر واقع ہے۔

بینف کو تفریحی شہر کا درجہ حاصل ہے اور کینیڈا کے مقبول ترین سیاحتی مراکز سے ایک ہے۔ اس کی وجہ شہرت پہاڑوں سے گھرے ہونے اور گرم پانی کے چشموں کی موجودگی ہے۔ اس کے علاوہ یہ بیرون خانہ کھیلوں جیسا کہ ہائیکنگ، بائیکنگ، اسکریمبلنگ اور اس کی انگ کے لیے مشہور ہے۔

تاریخ 
1880 کی دہائی میں بینف کو پہلے پہل بسایا گیا۔ 1883 میں کینیڈین پیسیفک ریلوے کے ملازمین کو یہاں سلفر پہاڑ کے ایک جانب گرم پانی کے چشمے ملے۔ 1885 میں کینیڈا نے یہاں وفاقی ریزرو کے لیے 26 مربع کلومیٹر کا علاقہ مختص کر دیا۔ اس علاقے کو بین الاقوامی تفریحی اور سپا کے مرکز کے لیے ترویج دی جانے لگی۔ 1887 میں ریزرو کا علاقہ بڑھا کر 673 مربع کلومیٹر کر دیا گیا۔ اس وقت اسے راکی ماؤنٹین پارک کا نام دیا گیا۔ کینیڈا میں نیشنل پارک کے نظام کی یہ ابتدا ثابت ہوئی۔

1884 میں اس علاقے کو لارڈ سٹیون نے بینف کا نام دیا۔ لارڈ سٹیون کینیڈین پیسیفک ریلوے کے ایک سابقہ ڈائریکٹر تھے۔ ان کی جنم بھومی کا نام بینف تھا جو سکاٹ لینڈ میں واقع ہے۔ کینیڈین پیسیفک ریلوے نے اپنی پٹڑی کے نزدیک بہت سارے ہوٹل بنائے اور بینف سپرنگز ہوٹل کو بین الاقوامی سیاحی مرکز قرار دیا۔

بینف کے شہر کو ریلوے سٹیشن کے پاس سیاحتی مرکز کے طور پر بنایا گیا۔ اسے 1990 تک حکومت کے نیشنل پارک کے نظام نے چلایا جس کے بعد سے اسے کینیڈین نیشنل پارک کے اندر موجود شہر کا درجہ دے دیا گیا۔

1985 میں اقوام متحدہ نے بینف نیشنل پارک کو کینیڈا کے راکی پہاڑی سلسلے کے پارکوں میں سے ایک اور عالمی ثقافتی ورثے کا حصہ قرار دے دیا۔ بینف نیشنل پارک اس وقت کینیڈا کے مقبول ترین سیاحتی مراکز میں سے ایک ہے۔
1976 میں بین الاقوامی خلائی یونین اور خلائی اجسام کو نام دینے والے ادارے نے رسمی طور پر مریخ کے ایک گڑھے کا نام بینف رکھا۔ اس گڑھے کا قطر 5 کلومیٹر ہے۔

آبادی 
2007 میں بینف کی کل آبادی 8721 افراد تھی جس میں سے 7437 افراد مستقل طور پر یہاں آباد ہیں۔ غیر مستقل آبادی کی تعداد 1284 افراد ہے۔
یہاں کا کل رقبہ 4 اعشاریہ 85 مربع کلومیٹر ہے۔ آبادی کی گنجانیت 1381 اعشاریہ 7 افراد فی مربع کلومیٹر ہے۔ یہاں کل عمارات کی تعداد 2844 جبکہ مستقل طور پر آباد عمارتیں 2568 ہیں۔ اوسط سالانہ گھریلو آمدنی 55017 ڈالر ہے۔

موسم 

سردیوں میں درجہ حرارت منفی 15 سے منفی پانچ تک رہتا ہے۔ گرمیوں میں زیادہ سے زیادہ درجہ حرارت کی اوسط 22 ڈگری اور کم سے کم 7 ڈگری رہتا ہے۔ سال بھر برفباری کسی بھی وقت ہو سکتی ہے۔ سالانہ برف کی شرح 2 اعشاریہ 34 میٹر ہے۔

حوالہ جات

بیرونی روابط 

 

1990ء میں آباد ہونے والے مقامات
البرٹا میں 1990ء کی تاسیسات
ویکی ڈیٹا سے مطابقت رکھنے والی مختصر تفصیل